इस्लामाबाद. इमरान खान का पाकिस्तान का नया प्रधानमंत्री बनना तय है. 25 जुलाई को हुए आम चुनावों में तहरीक-ए-इंसाफ सबसे बड़ी पार्टी बनकर उभरी है. रुझानों के बीच इमरान खान ने लोगों को संबोधित किया. उन्होंने भाषण में कई अहम पहलुओं पर बात की. इमरान ने कहा कि वह भारत के साथ बेहतर संबंध चाहते हैं और दोनों देशों के बीच व्यापार बढ़ाएंगे. भारतीय मीडिया पर तंज कसते हुए इमरान ने कहा कि उन्हें विलेन की तरह पेश किया गया और वह चाहते हैं कि कश्मीर मुद्दा बातचीत के जरिए सुलझाया जाए. इमरान ने कहा कि इस वक्त अर्थव्यवस्था चरमराई हुई है और युवाओं को नौकरियां देना उनकी प्राथमिकता है. पीटीआई अध्यक्ष ने कहा कि वह शपथ लेने के बाद प्रधानमंत्री आवास में नहीं बल्कि एक छोटे घर में रहेंगे. साथ ही सभी सरकारी इमारतों को होटल बनाया जाएगा. इमरान ने पड़ोसी देश चीन के साथ संबंधों में और सुधार लाने की बात भी कही.